Es tracta d'un dels esports de més llarga tradició a Catalunya.
De fet, es pot dir que els excursionistes i alpinistes van ser dels primers col·lectius a reivindicar la protecció de la natura.
Si bé considerem el senderisme una activitat de lleure de baixa dificultat, el muntanyisme, l'alpinisme i totes les altres variants d'esports a peu per la muntanya (curses, marxes de resistència, etc.) les podem considerar esports de dificultat mitjana i alta, per als quals cal un estat de forma òptim i una preparació tècnica específica.
En general, la pràctica de l'alpinisme i d'activitats similars és perfectament compatible amb la conservació dels espais protegits.
Els parcs naturals promocionen aquests esports com a formes respectuoses i de baix impacte de coneixement de l'entorn natural.
Això no obstant, és important tenir en compte que en determinades zones de les àrees protegides es prohibeix l'accés públic per les seves característiques fràgils i vulnerables a la freqüentació.
- Reserves naturals integrals al Parc Natural de Cap de Creus
- Reserves naturals integrals al Parc Natural dels Aiguamolls de l'Empordà
- Zones excloses pel Pla rector d'ús i gestió del Parc Nacional d'Aigüestortes i Estany de Sant Maurici
Cal no oblidar, així mateix, que part dels terrenys inclosos als parcs i paratges naturals són de propietat privada.
Com a tals, els seus propietaris poden limitar-hi o prohibir-hi l'accés.
En els casos que això no estigui indicat, s'hi pot entrar però cal evitar sempre provocar cap impacte sobre l'entorn natural o malmetre les construccions o instal·lacions.
L'alpinisme i altres activitats similars es poden practicar als parcs naturals on hi ha alta muntanya, que són:
- Parc Nacional d'Aigüestortes i Estany de Sant Maurici
- Parc Natural del Cadí-Moixeró
Els senders de gran recorregut (GR) i algunes proves de curses de muntanya discorren per la majoria d'espais protegits, a més dels anteriors.
Consulteu l'apartat d' Itineraris de la Xarxa de Parcs o bé el de cadascun dels parcs per saber quins itineraris podeu fer a cada parc.
S'ha de destacar l'existència de circuits de travesses d'alta muntanya per aquests mateixos parcs.
Són recorreguts per fer en diverses etapes, cosa que implica fer nit a la muntanya; en aquest sentit, es recomana la utilització dels refugis que es troben als parcs.
Podeu trobar informació sobre aquestes activitats i alguns d'aquests refugis a:
- Ruta de l'Ermità (PN Cadí, EIN Serra de Montgrony, Serra del Catllaràs i Serra de Picancel)
Una altra modalitat són les marxes de resistència, consistents a recórrer llargues distàncies (entre 50 i 100 km) en una sola jornada.
Tot i que són de caràcter molt poc competitiu, cal una bona condició física per poder afrontar una marxa d'aquest tipus.
En alguns dels nostres parcs i paratges es duen a terme aquestes marxes, organitzades per clubs i associacions excursionistes.
Al lloc web de la Federació d'Entitats Excursionistes de Catalunya (FEEC) podeu obtenir més informació de tots els esports de muntanya, així com dels itineraris de gran recorregut (GR), petit recorregut (PR) i senders locals (SL) per tot el país.
Existeixen moltes variants de la pesca esportiva, que es poden practicar en rius, llacs o al mar.
Sempre que es respecti la normativa, aquest esport és perfectament compatible amb la conservació dels valors naturals dels espais protegits i pot permetre gaudir de la natura.
Per practicar aquesta activitat, cal una llicència específica i, a més dels coneixements tècnics específics, cal tenir en compte la normativa reguladora de la pesca continental i la pesca marítima.
Recordeu que als refugis de pesca, als parc nacionals, a les reserves de fauna i a les reserves integrals està totalment prohibida qualsevol modalitat de pesca.
A més, s'han establert prohibicions i regulacions específiques a les àrees marines protegides del Parc Natural de Cap de Creus i de les Illes Medes.